Előterjesztés: a Gazdasági és Tulajdonosi

Bizottsághoz, a Közoktatási, Közművelődési,

Sport és Informatikai Bizottsághoz

**E L Ő T E R J E S Z T É S**

**a Képviselő-testület 2018. január 25-ei ülésére**

**Tárgy:** Tulajdonosi hozzájárulás a Than Károly Ökoiskola, Gimnázium, Szakközépiskola és Szakiskola sportpályájának felújításához

**Készítette:**………………………………..Ötvös Zoltán Intézményirányítási Osztály vezetője

**Egyeztetve:** ……………………………..Dankó Virág alpolgármester

**Látta**: ……………………………..dr.Szalai Tibor jegyző

……………………………………dr. Murai Renáta jegyzői igazgató

A napirend tárgyalása zárt ülést nem igényel.

**Tisztelt Képviselő-testület !**

A Budapesti Műszaki Szakképzési Centrum főigazgatója levelében arról tájékoztatta a Polgármester urat, hogy a Nemzetgazdasági Minisztérium előzetes értesítése alapján a Than Károly Ökoiskola, Gimnázium Szakgimnázium és Szakközépiskola sportudvarának felújításához vissza nem térítendő támogatást kap. A Minisztérium elvárása a forrás biztosításához, hogy a tulajdonosi hozzájárulás a rendelkezésre álljon.

Az ingatlanok (hrsz:14586 és 14587/1) a Budapest Főváros II. Kerületi Önkormányzat tulajdonát képezik és a Budapesti Műszaki Szakképzési Centrum vagyonkezelésében vannak. A két ingatlanon felépítmény nincs. (A két ingatlan melletti Fővárosi Önkormányzati tulajdonú ingatlanon áll és működik a Than Károly Ökoiskola, Gimnázium, Szakközépiskola és Szakiskola.)

A Budapest Főváros II. Kerületi Önkormányzat Képviselő-testülete a Budapesti Műszaki Szakképzési Centrummal 2016. április 29-én kötött Vagyonkezelési szerződést, ennek alapján kéri a Budapesti Műszaki Szakképzési Centrum főigazgatója Önkormányzatunk hozzájárulását az alábbi felújításhoz:

Az intézményben a májusi felhőszakadás miatti beázás és vízbetörés következtében jelentősen károsodott a tornaterem blokkja, továbbá az udvari sportpálya és környezete. A terület a vízkárt megelőzően is korszerűtlen állapotban volt.

A felújítási munkálatok: a sportpálya kiegyenlítése, műanyag borítása, kapuk, palánkok cseréje, a támfal renoválása, a határoló falak vakolása, javítása, az udvarra a vízbetörés megakadályozására szintemelés építése. A javasolt támogatás összege 22 234 115 Ft.

A támogató szándéka szerint a munkálatokat 2018. április hónapjáig el kell végezniük, ehhez elengedhetetlenül (közbeszerzési eljárás, kivitelezés, elszámolás) szükséges a tulajdonos írásbeli hozzájárulása.

A Képviselő-testület által kialakított bizottságok hatásköréről, a bizottságok és tanácsnokok feladatköréről szóló, többször módosított 45/2001.(XII.22.) Budapest Főváros II. Kerületi Önkormányzat Képviselő-testületének önkormányzati rendelete 1. sz. melléklete 3.8.pontja alapján a Gazdasági és Tulajdonosi Bizottság javaslatot tesz a Képviselő-testületnek a vagyontárgy tulajdonjogának ingyenes vagy kedvezményes megszerzésére, felajánlás elfogadására. A Budapest Főváros II. Kerületi Önkormányzat Képviselő-testületének 34/2004.(X.13.) önkormányzati rendelete – amely az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről rendelkezik - 11. § (1) bekezdése alapján vagyontárgy tulajdonjogának ingyenes vagy kedvezményes megszerzéséről, felajánlás elfogadásáról értékhatárra való tekintet nélkül a Képviselő-testület határoz.

Kérem a tisztelt Képviselő-testületet az előterjesztés megtárgyalására és a határozati javaslat elfogadására.

**H a t á r o z a t i j a v a s l a t**

A Képviselő-testület úgy dönt, hogy a Budapest Főváros II. Kerületi Önkormányzat tulajdonában és a Budapesti Műszaki Szakképzési Centrum vagyonkezelésében álló Budapest II. kerület belterület, 14586 hrsz. alatt felvett, a valóságban 1023 Budapest, II. Lajos u. 5. sz. (az ingatlan-nyilvántartásban 1023 Budapest, II. Árpád fejedelem u. 30.) és a Budapest II. kerület belterület, 14587/1 hrsz. alatt felvett, a valóságban 1023 Budapest, II. Lajos u. 7. sz. alatti ingatlanok tekintetében - mely ingatlanokat a Than Károly Ökoiskola, Gimnázium, Szakközépiskola és Szakiskola sportpályaként használ - tulajdonosi hozzájárulását adja a Budapesti Műszaki Szakképzési Centrum részére a sportpályáknak a Nemzetgazdasági Minisztérium által nyújtott, vissza nem térítendő támogatásból történő felújítási munkálataihoz, melynek révén az esetlegesen megvalósuló építmények tulajdonjoga a Budapest Főváros II. Kerületi Önkormányzat tulajdonába kerül.

**Felelős:** Polgármester

**Határidő:** azonnal

*(A határozat javaslat elfogadásához egyszerű többségű szavazati arány szükséges.)*

B u d a p e s t, 2018. január 18.

**Dr.Láng Zsolt**

**polgármester**